Qozog`istonda hukumatga qarshi namoyishlar uyushtirgan o`nlab odamlar hibsga olindi

6 iyun kuni Qozog`istonning Olmaota shahrida hukumatga qarshi namoyishlarga chiqqan o`nlab odamlar polisiya tomonidan hibsga olindi, deya yozmoqda Tarjumon.
Qozog`istonda ommaviy namoyish o`tkazish uchun hukumat ruxsati talab qilinadi.Bu esa xalqaro huquqni muhofaza qilish tashkilotlari tomonidan tez-tez tanqid qilinadi.
Ayni paytdagi prezident Qossim-Jo`mart To`qaev may oyining oxirida namoyishlar o`tkazish uchun hukumat ruxsatini olishni bekor qiluvchi qonunga imzo chekkan. Ammo, rasmiylarning aytishicha,ushbu qonun 6 iyundan kuchga kirsada, uni amalda qo`llash uchun qonunni ommaga ma`lum qiluvchi yana besh kunlik muddat o`tishi kerak. Hukumat vakillari o`zlariga qarshi guruhlar ularni namoyish uyushtirishlari haqida ogohlantirishmagani va ijtimoiy masofalanishga amal qilmayotganini ta`kidlashgan.
Ba`zi namoyishchilar “Qariya,yo`qol” deya o`zida hal qiliuvchi hokimiyat kuchini hamon saqlab qolayotgan Qozog`istonning oldingi prezidenti Nursulton Nazarboevga noroziliklarini bildirishgan. Shuningdek,namoyishchilar To`kaevning ham iste`fosini talab qilishgan.
“Nega neft va gazga boy bo`lgan mamlakatda odamlar kambag`allikda yashaydi”, deyiladi odamlar qo`lidagi bannerlardan birida.
Qisqa to`qnashuvlardan so`ng polisiya bir qancha namoyishchilarni hibsga oldi va ularni olib ketdi.
19 million aholiga ega Qozog`istonning iqtisodiyoti xomashyoning narxi tushgani va koronavirusdan keyingi pasayishdan jiddiy zarar ko`rdi.Rasmiy ma`lumotlarga ko`ra, Qozog`istonda ikki oylik karantin davrida to`rt milliondan ortiq odam daromad manbayidan mahrum bo`lgan.